În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Serviciul Fond Funciar și Legile Proprietății și directorul executiv al Direcției Economice, formulează următorul

Raport de specialitate

la proiectul de hotărâre care are ca obiect aprobarea modului de administrare, în anul 2023, a pajiștilor aflate în domeniul privat al Municipiului Satu Mare

Ținând cont de importanța creșterii animalelor și pentru a facilita accesul acestora la suprafețele de pajiști aflate în proprietatea Municipiului, în condițiile în care pentru majoritatea crescătorilor de animale, singura sursă de asigurare a hranei pentru animalele pe care le dețin, pe perioada verii, este masa verde obținută de pe pajiști, în anul precedent a fost închiriată întreaga suprafață de pajiște aflată în proprietatea privată a Municipiului Satu Mare. Potrivit prevederilor art. 9 alin. (2) din OUG nr. 34/2013 privind organizarea, administrarea și exploatarea pajiștilor permanente și pentru modificarea și completarea Legii fondului funciar nr. 18/1991, ”Pentru punerea în valoare a pajiștilor aflate în domeniul privat al comunelor, orașelor, respectiv al municipiilor și pentru folosirea eficientă a acestora, unitățile administrativ - teritoriale, prin primari, în conformitate cu hotărârile consiliilor locale, în baza cererilor crescătorilor de animale, persoane fizice sau juridice având animalele înscrise în Registrul național al exploatațiilor, membri ai colectivității locale sau care au sediul social pe teritoriul localității respective, încheie contracte de închiriere prin atribuire directă, în condițiile prevederilor Legii nr. 287/2009 privind Codul civil, republicată, cu modificările ulterioare, pentru suprafețele de pajiști disponibile, proporțional cu efectivele de animale deținute în exploatație, pe o perioadă cuprinsă între 7 și 10 ani. Suprafețele de pajiști rămase nealocate se atribuie în condițiile prevederilor alin. (1) crescătorilor de animale persoane fizice sau juridice având animalele înscrise în Registrul național al exploatațiilor.” Prin Hotărârea Consiliului Local Satu Mare nr. 17 din data de 31.01.2019 s-a aprobat Amenajamentul pastoral pentru U.A.T. Satu Mare care se va aplica pentru o perioadă de 10 ani.

Având în vedere faptul că s-au ivit situații în care suprafețe de pajiște au revenit la dispoziția Municipiului Satu Mare ca urmare a modificării sau rezilierii unor contracte de închiriere pentru suprafețele de pajiști din cauza neplății chiriei ori a înstrăinării sau micșorării efectivului de animale deținut, precum și faptul că prețul de închiriere se modifică anual, se propune închirierea acestor suprafețe de pajiști pe o perioadă de 3 ani cu posibilitatea de prelungire a perioadei cu încă 3 ani și modificarea prețului de închiriere a pajiștilor pe anul 2023. La stabilirea prețului de închiriere a pajiștilor s-a avut în vedere prevederile art. 6 alin. (3) și (4) din Normele Metodologice pentru aplicarea prevederilor O.U.G. nr. 32/2013 aprobată prin HG nr. 1064/2013, cu modificările și completările actuale. Aceste prevederi s-au coroborat cu cele ale Anexei care conține Ghidul Cadru pentru amenajamentul pastoral. Deoarece la stabilirea prețului se are în vedere producția medie de iarbă a pajiștilor (tone/hectar/an) și valoarea ierbii disponibile care este stabilită prin hotărâre de consiliu județean. După cum rezultă din Amenajamentul pastoral, producția medie de iarbă a pajiștilor (tone/hectar/an), determinată pe baza datelor obținute în ultimii 5 ani înainte de întocmirea Amenajamentului pastoral este de 11,78 ( tone/ hectar / an ). Potrivit prevederilor alin (3) al art. 6 din aceleași norme, valoarea ierbii disponibile pentru animale reprezintă produsul dintre producția anuală disponibilă de iarbă și prețul mediu al ierbii stabilit în condițiile legii prin HCJ Satu Mare 138/2022, respectiv, valoarea unui kg de masă verde este de 0,08 lei /kg .

 Pentru aflarea valorii masei verzi am procedat la realizarea următorului calcul:

* producția medie/ha/an x prețul mediu/kg = valoarea chiriei/ha/sezon de pășunat (140 zile).

11780 kg MV x 0,08 lei/kg = 942 lei/ha/an

 Potrivit prevederilor alin. (3) al art. 6 din normele mai sus amintite, nivelul minim al prețului de închiriere se stabilește prin diferența dintre valoarea ierbii disponibile pentru animale și valoarea totală a cheltuielilor cu implementarea proiectului de amenajament pastoral. Cheltuielile cu implementarea Amenajamentul pastoral sunt direct proporționale cu sumele rezultate din lucrările executate de către chiriași, lucrări prevăzute în Amenajamentul pastoral. O justificare a faptului că aceste lucrări trebuiau făcute este: pe suprafața Municipiului Satu Mare nu au fost executate lucrări de niciun fel de peste 30 de ani, motiv pentru care producția de iarbă este foarte mică. Pentru a aduce pășunea la o capacitate optimă (o producție de masă verde profitabilă) se impune realizarea lucrărilor prevăzute în Amenajamentul pastoral. Cheltuielile cu lucrările prevăzute în Amenajamentul pastoral, efectuate de către chiriași, diferă în funcție de lucrările executate, existând situații în care acestea sunt mai mari decât suma reprezentând contravaloarea chiriei. În anul 2022 au executat lucrări pentru întreținerea pășunii următoarele persoane:

* Tomoioagă Raluca – 15.000 lei
* Groza Vlad – 15.000 lei
* Hordoban Ștefan – 3.597 lei
* SC Angușica – 22.284,83 lei
* SC Agro Faur 2013 – 104.952,85 lei
* Șanta Florica – 4.924,75 lei

 Sumele rezultate din contravaloarea lucrărilor executate pe suprafețele de pajiște deținute cu titlu de chirie vor fi restituite chiriașilor cu respectarea prevederilor legale. Având în vedere toate cele ce preced, în temeiul prevederilor art. 9 alin. (2) din OUG nr. 34/2013 privind organizarea, administrarea şi exploatarea pajiştilor permanente şi pentru modificarea şi completarea Legii fondului funciar nr. 18/1991, și de cele ale art. 136 alin. (8) lit. b) din O.U.G. nr. 57/2019 privind Codul Administrativ, cu modificările și completările ulterioare, proiectul de hotărâre privind aprobarea modului de administrare, în anul 2023, a pajiștilor aflate în domeniul privat al Municipiului Satu Mare, se înaintează Consiliului Local al Municipiului Satu Mare cu propunere de aprobare.

DIRECTOR EXECUTIV ȘEF SERVICIU ÎNTOCMIT

 ec. Ursu Lucia Ziman Doina Oșan Ramona